b'\n_START_ARTICLE_\nPachacuti\n_START_SECTION_\nBiografi\n_START_PARAGRAPH_\nPachacuti blev f\xc3\xb8dt som Cusi Yupanqui som s\xc3\xb8n af Sapa Inka Viracocha. Som tronarving havde Viracocha udpeget Pachacutis bror Urco._NEWLINE_P\xc3\xa5 et tidspunkt truede inkaernes \xc3\xa6rkefjender Chankaerne med invasion af Cuzco, og Viracocha og resten af hoffet blev r\xc3\xa5det til at flygte. Viracocha og tronarvingen Urco valgte at forlade Cusco og flygte til Caquia Xaquixahuana sammen med s\xc3\xb8nnerne Urco og Socso. S\xc3\xb8nnen Pachacuti valgte imidlertid at blive i Cusco sammen med broderen Rocca og seks andre ledende Inkaer for at forsvare byen. I det f\xc3\xb8lgende slag besejrede Pachacuti og de \xc3\xb8vrige forsvarere de indtr\xc3\xa6ngende chankaer s\xc3\xa5 eftertrykkeligt, at legenden fort\xc3\xa6ller, at selv stenene rejste sig for at k\xc3\xa6mpe p\xc3\xa5 Pachacutis side. Med sejren opn\xc3\xa5ede "Jordrysteren" folkets st\xc3\xb8tte. Efter sejren blev krigsbyttet tilbudt lagt frem for Inka Viracocha, s\xc3\xa5ledes at han kunne tr\xc3\xa6de p\xc3\xa5 det, men Viracocha meddelte, at Urco som tronarving skulle udf\xc3\xb8re denne handling. Urcos bror, Rocca, der havde v\xc3\xa6ret med ved forsvaret af Cusco dr\xc3\xa6bte siden Urco. Inka Viracocha d\xc3\xb8de kort efter i Caquia Xaquixahuana, if\xc3\xb8lge overleveringen af skam._NEWLINE_Ved Viracochas d\xc3\xb8d i 1438 overtog Pachacuti tronen som niende regent i Inkariget._NEWLINE_Under Pachacuti regeringstid skete store omv\xc3\xa6ltninger i Inkariget. Pachacuti genopbyggede Cusco og udvidede byen i takt med udvidelsen af imperiet. Pachacuti besejrede og underlagde sig en r\xc3\xa6kke af de omkringboende stammer og konged\xc3\xb8mmer. Blandt de st\xc3\xb8rste sejre var sejren over Qullaerne, der beboede omr\xc3\xa5det omkring Titicacas\xc3\xb8en syd for Cusco. Sejren over qullaerne gav kontrol over omr\xc3\xa5det Qullasuyu, der rakte langt mod syd. Ligeledes opn\xc3\xa5ede inkaerne under Pachacuti kontrol med Chinchaysuyu, der strakte nordp\xc3\xa5 til Quito i det nuv\xc3\xa6rende Ecuador. Tidligere havde kampe mod konkurrerende stammer og konged\xc3\xb8mmer alene v\xc3\xa6ret f\xc3\xb8rt for at plyndre de besejrede, men med Pachacuti fandt en egentlig kolonisering sted idet de besejrede blev tvunget til at underl\xc3\xa6gge sig Inkariget og Sapa Inka, ligesom Pachacuti udstationerede tropper i de besejrede omr\xc3\xa5der, der ligeledes blev befolket med tvangsforflyttede indbyggere i Inkariget. Disse tvangsforflyttelse omfattede hundrede af tusinder kolonister, s\xc3\xa5kaldte mitimaes tvangsudskrevet fra de nederste lag af det hirakiske sociale inka-hiraki._NEWLINE_Som led i den kraftige udbygning af Inkariget etablerede Pachacuti et h\xc3\xb8jt udviklet net af veje i imperiet, der gjorde det muligt at rejse i imperiet, der ved Pachacutis d\xc3\xb8d strakte sig fra Quito i nord til det nuv\xc3\xa6rende Chile i syd. Der blev ogs\xc3\xa5 etableret avancerede vandingsanl\xc3\xa6g og kanaler og bygget terrasser for at for\xc3\xb8ge landbrugsarealet i imperiet. Cusco blev indrettet s\xc3\xa5ledes, at imperiets fire provinser (Qullasuyu, Antisuyu, Chinchaysuyu og Qontisuyu) fik hver sin sektor i Cusco, og hver sektor blev igen opdelt efter de to klaner (moiteter) hanan og hurin.\n_START_SECTION_\nFamilie\n_START_PARAGRAPH_\nPachacuti havde tre officielle s\xc3\xb8nner med sin hustru Quya Anawarkhi (ogs\xc3\xa5 kaldt Coya Anahurque eller Mama Anahuarqui), Tupac Ayar Manco, Apu Paucar, og Tupac Inca Yupanqui. herudover havde han en lang r\xc3\xa6kke u\xc3\xa6gte b\xc3\xb8rn, op til 150._NEWLINE_Pacachuti havde flere br\xc3\xb8dre. Han dr\xc3\xa6bte to af disse, Capac Yupanqui og Huayana Yupanqui, efter en milit\xc3\xa6raktion i provinsen Chinchay-Suyu.._NEWLINE_Han udpegede oprindeligt den \xc3\xa6ldste s\xc3\xb8n som med-regent og tronf\xc3\xb8lger, men besluttede senere, at Tupac Inca skulle overtage riget, da Amaru ikke var en kriger. da Pachacuti omkring 1471 d\xc3\xb8de som f\xc3\xb8lge af sygdom, overtog Tupac Inca Yupanqui tronen, tilsyneladende uden uenigheder om arvef\xc3\xb8lgen. Det var det sidste fredelige tronskifte i r\xc3\xa6kken af Sapa Inkaer.'